Bećarac

Bećarac je najpopularniji žanr tradicijske glazbe na području istočne Hrvatske – Slavonije Baranje i Srijema.

Od središnje je važnosti za takav njegov status tekstualna sastavnica, kojom se prenose društvene vrijednosti i ostvaruje komunikacija unutar skupine. S obzirom na vrstu stiha, riječ je o nizanju deseteračkih dvostihova, kojima se na šaljiv način opisuju ljubavne naklonosti i odbijanja, predočavaju karakterne osobine ljudi iz vlastite i drugih sredina, izražava ljubav prema rodnome mjestu, komentiraju suvremeni i prošli događaji i razmatraju mane i vrline te odnosi među različitim generacijama, društvenim klasama i spolovima. Na nešto apstraktnijoj razini može se ustvrditi da je bećarac važan katalizator međuljudskih procesa u zajednici jer je njegova tekstualna sastavnica istodobno prostor za potvrdu i propitivanje društvenih vrijednosti (što je ispravno i krivo lijepo i ružno u ljudskom ponašanju, društvenom životu, prirodnom okolišu, prošlosti i sadašnjosti), kao i za izražavanje misli i osjećaja koje se ne pristoji izreći izravno ili u drugim situacijama (npr. komentari ili kritike konkretnih ljudi i događaja, liberalniji odnos prema seksualnim normama i sl.) Tematika i slijed stihova ovise o prigodi, s jedne strane, te o vodećim pjevačima s druge strane. Kombinirajući i odabirući iz opsežnog repertoara otprije poznatih ili, rjeđe, stvarajući vlastite nove stihove primjerene konkretnoj situaciji, vodeći pjevači usmjeravaju izvedbu. Izmjenjivanje, nadovezivanje, pa i nadmetanje vodećih pjevača jedna je od normi ovoga žanra. Ono može potrajati veoma dugo, sve dok postoji želja i kreativna sposobnost pjevača da nastave taj tip glazbene i verbalne interakcije. Vodeći pjevač slobodan je znatno individualizirati svoju izvedbu i u tekstovnom i u glazbenom pogledu, moglo bi se reći da se to od njega očekuje. No, ujedno se svatko, barem u načelu, smije okušati u ulozi vodećeg pjevača. Opisana se vrsta pjevane verbalne komunikacije naziva *natpjevavanje*. S obzirom na svoje glazbene značajke, bećarac se zasniva na nekim od najtipičnijih obilježja tradicijske glazbe istočne Hrvatske, Izvodi se stilom *pjevanja na bas* tj. vrstom dvoglasja u kojem vodeću dionicu izvodi jedan pjevač, a skupina pjevača prateću. Pjevanja redovito prati instrumentalna svirka – nekoć gajdi, danas tambura.